ીની લોકપ્રિયતાનાં એક નહીં, પણ ઘણાં કારણો છે. લોકો પોતે ઘણી સામાન્ય રીતે જીવે છે પણ કોઈકના જીવનની અદભુતતામાં એમને ઘણો રસ પડે છે અને તેમાંયે આ તો સ્ત્રીજાતિ, રાજકુળમાં જન્મેલી, મહારાણી પદને માટે નિર્માયેલી, એવી સ્ત્રીનાં જાદુ લોકહ્રદય પર કેમ ન ચાલે ! એનો પ્રતાપ ગિરધરલાલના સાક્ષાત્કારને ચમત્કાર કરવાની માન્યતા પર રચાયો છે. એની શ્રદ્ધાની અવિચલતાથી એનો પ્રભાવ ફેલાયો છે. ઉપરાંત પ્રવાસને લીધે એનું ભાષાજ્ઞાન વધ્યું અને ઘણી ભાષામાં કવિતા રચવાની એની શક્તિએ એને ઘણાં પ્રાંતોમાં પરિચિત કરી, હજારો વર્ષોથી આર્યહ્રદયને આકર્ષનારો કહાન અને તેથીયે સનાતન પ્રેમ એણે પ્રિયતમા ભાવે ગાયો અને તે પણ પંડિતાઈનું પ્રદર્શન કરાવીને નહીં, પણ લોકોના નિત્યજીવનના પ્રસંગોમાં રસિકાનો ઉમળકો પૂરીને. એની લોકપ્રિયતાનાં આ બધાં કારણો છે અને જનહ્રદયની એક સ્વાભાવિક નિર્બળતા મહા પદવીધારી જન સાથે પરિચયથી વર્તવાનો સંતોષ – એ પણ એક કારણ ગણવું હોય તો ગણાય એવું છે.